Wynne Prakusya

Wynne Prakusya (s. 26. huhtikuuta 1981) on indonesialainen tennispelaaja. Hän sijoittui urallaan kaksinpelissä parhaimmillaan WTA-maailmanlistan sijalle 74 elokuussa 2002 ja nelinpelissä sijalle 24 helmikuussa 2003. Hän voitti nelinpelissä kaksi WTA-tason turnausta.

 Tennisura 
Vuonna 1995 Prakusya pelasi ensimmäisen kerran ITF-tason turnauksen pääsarjassa Khon Kaenissa. Hän eteni turnauksessa välieriin. Seuraavana vuonna hän osallistui WTA-turnauksen karsintoihin Jakartassa ollessaan maailmanlistan sijalla 777. Surabayan WTA-turnaukseen hän pääsi mukaan villillä kortilla tehden WTA-pääsarjadebyyttinsä. Hän hävisi avauskierroksella kolmieräisen ottelun. Vuonna 1997 Prakusya voitti ensimmäisen ITF-turnauksensa Bandungissa.

Prakusya eteni vuoden 1998 Australian avointen tyttöjen kaksinpelissä loppuotteluun voitettuaan välierissä Jelena Dokićin. Loppuottelussa hän hävisi Jelena Kostanić Tošićille. Helmikuussa hän voitti Wellingtonissa pelatun ITF-turnauksen. Hän osallistui ensimmäisen kerran Grand Slam -turnauksen karsintoihin Yhdysvaltain avoimissa 1998, missä hävisi toisella karsintakierroksella. Vuonna 1999 Prakusya karsi pääsystä Australian avointen pääsarjaan, mutta hävisi kolmannella karsintakierroksella Maureen Drakelle. Huhtikuussa hän voitti Tarakanin ITF-turnauksen. Kauden lopussa hän oli maailmanlistan sijalla 176. Kauden 2000 alussa hän karsi taas pääsystä Australian avointen pääsarjaan, mutta hävisi toisella karsintakierroksella. Wimbledonin sekä Yhdysvaltain avointen karsinnoissa hän hävisi avauskierroksella. Salt Lake Cityn ITF-turnauksessa hän saavutti voiton. Syyskuussa Prakusya edusti Indonesiaa Sydneyn olympialaisissa, missä hävisi kaksinpelin ensimmäisellä kierroksella Emmanuelle Gagliardille. Nelinpelissä hän hävisi Yayuk Basukin kanssa myös avauskierroksella.

Prakusya teki Grand Slam -pääsarjadebyyttinsä Ranskan avoimissa 2001, missä hävisi karsintojen viimeisen ottelun, mutta sai villin kortin pääsarjaan. Siellä hän hävisi avauskierroksella kolmieräisen ottelun Rachel Mcquillania vastaan. Taškentin WTA-turnauksessa hän eteni puolivälieriin. Wimbledonissa hän selvitti karsinnat, mutta hävisi pääsarjan avauskierroksella maailmanlistan kymmenentenä olleelle Nathalie Tauziatille. Heinäkuussa Prakusya saavutti ensimmäisen nelinpelin WTA-turnausvoittonsa Stanfordissa Janet Leen parina. Elokuussa Prakusya eteni kolmannelle kierrokselle Los Angelesissa pelatussa WTA-turnauksessa voitettuaan toisella kierroksella maailmanlistan sijalla 47 olleen Rita Granden. Seuraavalla viikolla pelatussa Montrealin turnauksessa hän pääsi myös kolmannelle kierrokselle. Yhdysvaltain avoimissa hän voitti pääsarjan ensimmäisellä kierroksella Gréta Arnin, mutta hävisi toisella kierroksella Maja Matevžičille. Prakusya päätti kauden maailmanlistan sijalla 88.

Vuoden 2002 Australian avoimissa Prakusya hävisi pääsarjan avauskierroksella Anastasija Myskinalle. Memphisin ja Miamin WTA-turnausten nelinpeleissä hän eteni välieriin Janet Leen kanssa. Ranskan avointen ja Wimbledonin kaksinpelissä hän eteni toiselle kierrokselle. Yhdysvaltain avoimissa hän hävisi avauskierroksella. Busanin Aasian kisoissa 2002 Prakusya voitti kultaa naisten joukkuekilpailussa ja hopeaa nelinpelissä. Zürichin WTA-turnauksessa hän eteni nelinpelissä välieriin Leen kanssa. Prakusya/Lee pääsi WTA-finaaliturnaukseen, jossa hävisivät avauskierroksella parille Lisa Raymond ja Rennae Stubbs. Vuoden 2003 Australian avointen sekanelinpelissä Prakusya eteni David Adamsin kanssa puolivälieriin. Dohassa Prakusya voitti Leen kanssa uransa toisen WTA-turnauksen. Vuoden 2004 Ateenan olympialaisissa Prakusya hävisi Angelique Widjajan kanssa ensimmäisellä kierroksella Kroatian parille.

 Lähteet 

 Aiheesta muualla 



Luokka:Indonesialaiset tennispelaajat
Luokka:Vuonna 1981 syntyneet
Luokka:Elävät henkilöt